## Un total de 34 centres de la Comunitat Valenciana participen en el projecte sobre innovació educativa Acord

*** Desenrotllen projectes relacionats amb metodologies participatives, ecologisme, ciències, música, igualtat o educació emocional, entre altres
* La Generalitat ha destinat per al curs 2024-25 un pressupost de 445.977,37 euros
* Cada centre podrà rebre com a màxim fins a 14.000 euros**

Un total de 34 centres docents no universitaris, titularitat de la Generalitat, participen per segon curs consecutiu en el projecte Acord, una iniciativa per a fomentar la investigació educativa i la col·laboració entre personal docent no universitari i grups d’investigació d’universitats.

El projecte Acord, que impulsa la Direcció General d’Innovació i Inclusió Educativa de la Conselleria d’Educació, Cultura, Universitats i Ocupació s’ha estructurat en dos fases, desenrotllades durant els cursos 2023-24 i 2024-2025.

Els centres seleccionats per a participar en Acord han de dur a terme projectes d’investigació sobre diferents línies temàtiques com metodologies participatives, sostenibilitat, ecologisme, ciències, música, dansa, llengua, identitat, igualtat o educació emocional, entre altres.

A més, el projecte dissenyat ha de repercutir en la realitat del centre i el seu entorn. En este sentit, els resultats obtinguts han de ser avaluats per a contrastar els efectes produïts en el professorat, alumnat i resta de la comunitat educativa.

Un altre dels objectius d’Acord és la transferència de coneixements, instruments, habilitats i metodologies per a millorar la qualitat de l’ensenyament.

Per al desenrotllament del projecte Acord durant el curs escolar 2024-25, la Generalitat ha destinat un pressupost de 445.077,37 euros, que es repartirà entre els 34 centres participants, dels quals, 22 són de la província de València, 7 de la de Castelló i 5 de la d’Alacant. Cada un d’estos centres rebrà una assignació que no pot excedir de 14.000 euros.

**Temàtica dels projectes**

Respecte a la temàtica del projecte, dels 34 centres participants en esta iniciativa, 11 s’han decantat per les metodologies participatives i l’avaluació; 8 per la sostenibilitat, ecologisme i reptes socials; 6 per la música, dansa i cultura popular i 4 per les ciències i tecnologies.

Així mateix, 3 centres han optat per temàtiques com l’educació emocional i afectivosexual; 1 sobre igualtat i feminisme i un altre sobre llengua, identitat i territori.

Fecha: 23/11/2024